คปภ.ลุยไม่คุ้มครองนักดื่ม
คปภ.เผยตั้งคณะกรรมการศึกษาข้อเสนอสภาปฏิรูปฯ ให้คุ้มครองปริมาณแอลกอฮอล์ไม่เกิน 50%
9 ส.ค. 2559

คปภ.เผยตั้งคณะกรรมการศึกษาข้อเสนอสภาปฏิรูปฯ ให้คุ้มครองปริมาณแอลกอฮอล์ไม่เกิน 50%
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ คปภ.อยู่ระหว่างการจัดตั้งคณะกรรมการศึกษาข้อเสนอของคณะกรรมาธิการวิสามัญขับเคลื่อนการปฏิรูประบบความปลอดภัยทางถนนให้ คปภ.เข้ามามีส่วนร่วมในการสนับสนุนส่งเสริมความปลอดภัยทางถนนเมื่อปลายเดือนที่ผ่านมา โดยต้องการให้บริษัทประกันภัยรถยนต์ภาคสมัครใจคุ้มครองผู้ที่มีปริมาณแอลกอฮอล์ในเลือดไม่เกิน 50 มิลลิกรัมเปอร์เซ็นต์ เท่ากับกฎหมายจราจร จากปัจจุบันไม่เกิน 150 มิลลิกรัมเปอร์เซ็นต์ หากเกินกว่านี้ให้บริษัทประกันปฏิเสธคุ้มครองผู้ขับขี่ โดยยังให้ความคุ้มครองผู้บาดเจ็บหรือเสียชีวิตที่โดยสารในรถหรือบุคคลภายนอกรถ
“เรื่องนี้หารือกันมาหลายปีและเคยหารือก่อนที่ผมจะมาเป็นเลขาธิการ คปภ. แต่ยังไม่มีความคืบหน้า พอผมเข้ามาทางคณะกรรมาธิการ กระทุ้งเข้ามาอีก จึงตั้งคณะกรรมการขึ้นมาศึกษา คิดว่าจะได้ข้อสรุปเร็วๆ นี้” นายสุทธิพล  กล่าว
นายไชยพร จันทรเดช ผู้อำนวยการฝ่ายขายประกันภัยรถยนต์ บริษัท ทิพยประกันภัย กล่าวว่า ช่วง 3 ปีที่ผ่านมาภาครัฐบาลเคยหารือเรื่องนี้มาแล้วครั้งหนึ่ง แต่เงียบหายไป ขณะที่บริษัทได้ร่วมรณรงค์ด้วยการออกกรมธรรม์ปลอดแอลกอฮอล์ ผู้ที่ไม่ดื่มสุราในขณะขับขี่รถยนต์ หากมาซื้อประกันดังกล่าวกับบริษัท จะได้รับส่วนลดแอลกอฮอล์อีก 10% นอกเหนือจากได้รับส่วนลดตามที่กฎหมายกำหนดให้ที่ 18% รวมเป็น 28% ซึ่งเป็นส่วนลดพิเศษที่ทาง คปภ.อนุมัติให้บริษัทสำหรับกรมธรรม์ปลอดแอลกอฮอล์
ทั้งนี้ จะคุ้มครองการมีปริมาณแอลกอฮอล์ในเลือดไม่เกิน 10 มิลลิกรัมเปอร์เซ็นต์ เว้นแต่การมีแอลกอฮอล์ในเส้นเลือดนั้นเกิดจากการรับประทานยารักษาโรคบางชนิดที่มีส่วนผสมแอลกอฮอล์ หรือเกิดจากการรับประทานอาหารบางชนิดที่มีส่วนผสมแอลกอฮอล์ หากผู้ขับขี่ขณะที่เกิดเหตุมีแอลกอฮอล์ในเส้นเลือดอันเกิดจากการดื่มเครื่องดื่มที่มีแอลกอฮอล์ผสมอยู่เกิน 10 มิลลิกรัมเปอร์เซ็นต์ จะไม่คุ้มครองความรับผิดต่อบุคคลภายนอกและไม่คุ้มครองความเสียหายต่อตัวรถยนต์
“3 ปีที่ผ่านมาได้รับการตอบรับดี มียอดขายประมาณ 100 ล้านบาท ถึงวันนี้ก็ยังทำตลาดอยู่ ส่วนใหญ่ผู้ที่ซื้อเป็นผู้หญิง และกลุ่มคนที่มีครอบครัวอายุ 40 ปีขึ้น หากครั้งนี้มีการเปลี่ยนแปลงปริมาณแอลกอฮอล์จาก 150 ลงมาเหลือ 50 มิลลิกรัมเปอร์เซ็นต์ ทางบริษัทก็จะนำสินค้านี้มาทำกิจกรรมส่งเสริมการขายอีกครั้ง” นายไชยพร กล่าว